钦定古今图书集成/历象汇编/庶征典/第124卷 > 《娄元礼田家五行》 > 商
## 钦定古今图书集成/历象汇编/庶征典/第124卷 > 《娄元礼田家五行》 > 商

### 河亶甲元祀河决

按：《史记殷本纪》：“河亶甲居相。”〈河决不载〉按《通鉴前编》：“河
亶甲立，是时嚣有河决之患，遂嚣迁于相。”

### 祖乙元祀河决

按：《史记殷本纪》：“祖乙迁于邢。”〈河决不载〉

〈注〉《索隐》曰：“邢”亦作“耿。”

按：《通鉴前编》：“祖乙既立，是时相都，又有河决之患，乃
自相而徙都于耿。”

===周===

### 桓王九年秋鲁大水

按《春秋鲁桓公元年》“秋大水。”　按《左传》，“凡平原出水
为大水。”　按《公羊传》“何以书？记灾也。”　按《穀梁传》，“高
下有水灾曰大水。”

按《汉书五行志》：“桓公元年秋，大水。”董仲舒、刘向以为
“桓弑兄隐公，民臣痛隐而贱桓。后宋督弑其君，诸侯
会，将讨之，桓受宋赂而归，又背宋，诸侯由是伐鲁，仍
交兵结仇，伏尸流血，百姓愈怨，故十三年夏复大水。”
一曰，夫人骄淫，将弑君，阴气盛，桓不寤，卒弑死。刘歆
以为桓易许田，不祀周公，废祭祀之罚也。

二十一年夏，鲁“大水。”

按《春秋》，“鲁桓公十三年夏，大水。”

〈大全〉王氏曰：“《经》书水灾者九，而桓居其二，庄居其三，是大水之灾，二公居三之二矣。岂桓公积恶不悛，庄公释仇不复，怨气蕴结有以致之欤？”

### 庄王十年秋鲁大水

按《春秋》鲁庄公七年“秋，大水，无麦苗。”　按《左传》，“秋无
麦苗，不害嘉谷也。”〈注〉杜氏曰：“周之秋，今五月，平地出
水，漂熟麦及五稼之苗。”　按《公羊传》无苗，则曷为先
言无麦而后言无苗？一灾不书，待无麦然后书无苗。
何以书？记异也。　按《穀梁传》“高下有水灾曰大水”，无
麦，苗同时也。

按：《汉书五行志》：严公七年“秋，大水，亡麦、苗。”董仲舒、刘
向以为严母文姜与兄齐襄公淫，共杀桓公。严释父
仇复取齐女，未入先与之淫，一年再出，会于道，逆乱
臣下贱之之应也。

十四年秋，宋大水。

按《春秋鲁庄公十一年》“秋，宋大水。”　按《公羊传》，何以
书？记灾也。外灾不书，此何以书？及我也。　按《穀梁传》，
外灾不书，此何以书？王者之后也。高下有水灾曰大
水。

按《汉书五行志》：十一年“秋，宋大水。”董仲舒、刘向以为
时鲁、宋比年为乘丘鄑之战，百姓愁怨，阴气盛，故二
国俱水。刘向以为时宋愍公骄慢，睹灾不改，明年与
其臣宋万博戏，妇人在侧，矜而骂万，万杀公之应。

### 惠王七年秋鲁大水

按《春秋》，“鲁壮公二十四年秋，大水。”

〈大全〉汪氏曰：“庄公娶仇女，又奢僣以夸示之，故有阴沴之应。唐高宗立太宗才人武氏为昭仪，而万年宫夜大雨水，几溺其身。天人相感之际，焉可诬也！”

按《汉书五行志》，庄公二十四年，大水。董仲舒以为夫
人哀姜淫乱不妇，阴气盛世。刘向以为哀姜初入，公
使大夫宗妇见，用币，又淫于二叔，公弗能禁，臣下贱
之，故是岁、明年仍大水。刘歆以为先是严饰宗庙，刻
桷丹楹，以夸夫人，简宗庙之罚也。

八年秋，鲁“大水。”

按《春秋》鲁庄公二十五年：秋，大水，鼓用牲于社于门。
按《左传》亦非常也，凡天灾，有币无牲，非日用之眚不
鼓。　按《公羊传》，其言于社于门何？于社，礼也；于门，非
礼也。　按《穀梁传》，“高下有水灾曰大水既戒，鼓而骇
众，用牲可以已矣。救日以鼓兵，救水以鼓众。”

### 定王五年河徙

按《春秋》不书。　按桓谭《新论》“王平仲之《周谱》言定王
五年，河徙故道。”

八年秋，鲁“大水。”

按《春秋》，“鲁宣公十年秋，大水。”

按《汉书五行志》：宣公十年“秋，大水，饥。”董仲舒以为时
比伐邾取邑，亦见报复，兵仇连结，百姓愁怨。刘向以
为宣公杀子赤而立子赤，齐出也，故惧，以济西田赂
齐邾子貜且亦齐出也，而宣比与邾交兵，臣下惧齐
之威，创邾之祸，皆贱公行而非其正也。

二十一年秋，鲁“大水。”

按《春秋》，“鲁成公五年秋，大水。”

按：《汉书五行志》：成公五年“秋，大水。”董仲舒、刘向以为
时成幼弱，政在大夫前，此一年再行师，明年复城郓，
以彊私家。仲孙蔑、叔孙侨如颛会宋、晋阴胜阳。

### 灵王二十三年鲁大水

按《春秋》，“鲁襄公二十四年秋，大水。”

按《汉书·五行志》，襄公二十四年“秋，大水。”董仲舒以为，
先是一年齐伐晋，襄使大夫帅师救晋，后又侵齐，国
小兵弱，数敌强大，百姓愁怨，阴气盛。刘向以为，先是
襄慢邻国，是以邾伐其南，齐伐其北，莒伐其东，百姓
骚动，后又仍犯彊、齐也。大水饥，谷不成，其灾甚也。

### 赧王六年河决酸枣

按《史记周本纪》。不载。　按《竹书纪年》云云。